**נַרֶנְדְרַה דַמוֹדַרדַס מוֹדי** (בגוג'ראטית: **નરેન્દ્ર દામોદરદાસ મોદી**, בהינדי:  **नरेन्द्र दामोदरदास मोदी**, באנגלית: **Narendra Damodardas Modi**; נולד ב-17 בספטמבר 1950) הוא פוליטיקאי הודי, המכהן כראש ממשלת הודו מטעם מפלגת העם ההודית מאפריל 2014. כיהן כראש השרים ה-14 של מדינת גוג'ראט החל מאוקטובר 2001 עד 2014.

מודי היה חבר בראשטריה סווג'מסווק סאנג, והוא מתואר כלאומן הינדואי. בתחילת כהונתו כראש השרים של גוג'ראט התחוללו מהומות בין עדתיות קשות שגרמו למתחית ביקורת עליו. מאידך, הוא זכה לשבחים על המדיניות הכלכלית שנקט בגוג'ראט, מדיניות שמייחסים לה יצירת סביבה המאופיינת בשיעור גבוה של צמיחה כלכלית. כהונתו כראש ממשלת הודו אופיינה גם היא בצמיחה נרחבת בהודו לצד טענות להתגברות המתח הבין דתי במדינה וקידום ההינדוטבה.

המגזין "טיים" כלל את מודי ברשימת מאה האנשים המשפיעים בעולם בשנים 2014, 2015, 2017, 2020 ו-2021.

ביוגרפיה
--------

נרנדרה מודי נולד ב-17 בספטמבר 1950 כנרנדרבאי דמודרדס מודי למשפחה של חנוונים בוודנגר שבנפת מהסנה במדינת בומביי (היום בגוג'ראט). הוא היה השלישי מתוך שישה ילדים שנולדו לאביו, דמודרדס מולצ'אנד מודי ולאשתו היראבן. כילד, הוא עזר לאביו למכור תה בתחנת הרכבת של ודנגר, ועל הרכבות עצמן. בתור ילד, שלח ידו בתיאטרון, ומאוחר יותר שילב את ניסיונו בתחום כדי להתקדם בפוליטיקה ולהתחבב על הציבור. כמתבגר, בשנות העשרה של חייו, ניהל מודי דוכן תה עם אחיו, בסמוך לתחנה סופית של קווי אוטובוס שונים. הוא השלים את לימודיו בוודנגר. מודי היה מעריץ של ראג'ש קאנה, שחקן ומפיק בולט בבוליווד, מגדולי השחקנים ההודיים בכל הזמנים, שאף כיהן כחבר בפרלמנט ההודי. מודי הושפע מקאנה הן בסגנון הלבוש שלו, השפעה שבאה לידי ביטוי במנהגו של מודי ללבוש קורטה (אנ') באורך הברך עם חצי שרוול, וכן באופן שנשא את נאומיו.

מודי מעולם לא קיים חיי משפחה. כשהיה בן 17 שידכו אותו הוריו עם ג'שודבן צ'ימאנלאל מברהאמאנוואדה. אף שהם נישאו באופן רשמי, הם לא ניהלו אורח חיים של זוג נשוי. מודי הגדיר עצמו כרווק באופן רשמי, אך לקראת הבחירות ללוק סבהה ב-2014 כתב כי מעמדו המשפחתי הוא נשוי. מודי אמר על עצמו כי עובדת היותו רווק הופכת אותו לאדם המתאים ביותר להילחם בשחיתות.

מודי עבד בקפיטריית הסגל של תאגיד התחבורה היבשתית של מדינת גוג'ראט, שם עבד עד שהפך למתנדב במשרה מלאה של הראשטריה סווג'מסווק סאנג ב-1970. לאחר שזכה לקבל הכשרה מסוימת מטעם הראשטריה סווג'מסווק סאנג בנאגפור, דבר שהיווה תנאי מוקדם לקבלת עמדה רשמית בסנג פריוואר, ניתנה לו האחריות על הזרוע הסטודנטיאלית של הסנג פריוואר, אקאלי בהרטיה וידיארתי פרישד (אנ'), בגוג'ראט. 

מודי סיפר כי נעצר ב-1971 במהלך סאטיאגרהא שערכה הבהרטיה ג'אנה סנג במהלך מלחמת העצמאות של בנגלדש בדרישה שהודו תתמוך בלחימה. ב-1972 הוא נעשה לפרכרק (מארגן) בראשטריה, והיה מעורב בנאווניראם אנדולאן (אנ'), תנועת מחאה עממית נגד שחיתות ויוקר המחיה שהביאה לפיזור ממשלת גוג'ראט ב-1974.

במהלך מצב החירום בהודו, שהתקיים מיוני 1975 ועד ינואר 1977 ובמהלכו נאסרו מרבית מפלגות מנהיגי האופוזיציה ומתנגדי ראש ממשלת הודו אינדירה גנדי, מונה מודי לעמוד בראש ה"גוג'ראט לוק סאגראש סמיתי", גוף של הראשטריה שהופקד על התיאום בין פעילי האופוזיציה במדינה. מעט לאחר המינוי הוצאה הראשטריה מחוץ לחוק, ומודי ירד למתחרת. בתקופה זו כתב ספר בגוג'ראטית בשם "סנגהרש מה גוג'ראט" (במאבק של גוג'ראט). תקופה זו אפשרה לו להתקרב למנהיגים מגוונים שונים, בהם ג'ורג' פרננדס הסוציאליסטי. במהלך שנותיו בראשטריה סווג'מסווק סאנג בא מודי במגע עם שאנקרסינג ואג'לה ועם קשובהאי פאטל, מנהיגי הבהרטיה ג'אנה סנג (מפלגה הודית שהתקיימה בין השנים 1951–1977 והייתה הזרוע הפוליטית של ראשטריה סווג'מסווק סאנג), אשר מאוחר יותר הקימו את מפלגת העם ההודית בגוג'ראט.

מודי קיבל תואר ראשון באומנות מהאוניברסיטה הפתוחה של דלהי (אנ') ב-1978. ב-1983 השלים תואר שני במדעי המדינה באוניברסיטת גוג'ראט.

קריירה פוליטית מוקדמת
---------------------

ב-1978 מונה מודי לסמבהג' פרכרק (מארגן אזורי) של הראשטריה בסוראט ווואדודארה. ב-1979 עבר מודי לדלהי, שם עבר בתיעוד היסטוריית הראשטרייה במהלך מצב החירום.

הראשטריה סווג'מסווק סאנג הקצה את מודי למפלגת העם ההודית ב-1985. ב-1987 היה אחראי לקמפיין המפלגה באחמדאבאד, בה ניצחה המפלגה באופן ניכר. אף שאנקרסינג ואג'לה וקשובהאי פאטל היו המייסדים של המפלגה בגוג'ראט, מודי הוא שעלה לגדולה לאחר שארגן מסע מפורסם לאחדות. ב-1988 מודי נבחר למזכ"ל מפלגת העם ההודית בגוג'ראט, ואסטרטגיית הבחירות שלו תפסה מקום מרכזי בניצחון המפלגה בגוג'ראט ב-1995. בנובמבר 1995 נבחר מודי למזכיר הארצי של המפלגה. במאי 1998 קודם מודי לתפקיד מזכ"ל מפלגת העם ההודית והועבר לניו דלהי, שם הופקדה בידו האחריות על פעילותה של המפלגה בהריאנה, הימאצ'ל פרדש פנג'אב וג'אמו וקשמיר. לאחר שוואג'לה, אשר ב-1995 איים להתנתק מהמפלגה, ערק מהמפלגה לאחר הפסדו בבחירות בלוק סבהה ב-1996, קודם מודי ב-1998 לתפקיד המזכיר הארצי של המפלגה. בעת שבחר מועמדים בגוג'ראט לבחירות ללוק סבהה ב-1998, נטה מודי להעדיף אנשים שהיו נאמנים לפאטל, על פני אלו שהיו נאמנים לוואג'לה, כשהוא מסייע בכך לשים קץ למחלוקות בין הפלגים השונים בתוך המפלגה. האסטרטגיות שלו נתפסו כמפתח לניצחון בבחירות ב-1998.

ראש השרים של גוג'ראט
--------------------

ב-2001, בריאותו של פאטל הייתה רופפת, ומפלגת העם ההודית הפסידה מושבים בבחירות הביניים. הושמעו טענות על ניצול לרעה של כוח, שחיתות וניהול קלוקל, ומעמדו של פאטל נפגע על רקע הטיפול הכושל של ממשלו ברעידת האדמה שאירעה בגוג'ראט ב-2001. כתוצאה מכך, המנהיגות הלאומית של המפלגה חיפשה מועמד חדש לתפקיד ראש השרים, ומודי, שהחצין את פקפוקו ביחס לממשלו של פאטל, נבחר כמחליף. לאל קרישנה אדוואני, מנהיג בכיר במפלגה, לא רצה להיפטר מפאטל, והיה מוטרד מהיעדר ניסיונו של מודי בממשל. מודי דחה הצעה להיות סגנו של פאטל כראש השרים, והודיע לאדוואני ולאטאל ביהארי ואג'פאי שהוא "הולך להיות אחראי על גוג'ראט באופן מלא או בכלל לא". פטאל התפטר ב-2 באוקטובר 2001, וב-7 באוקטובר 2001 התמנה מודי לראש השרים של גוג'ראט, עם האחריות להכין את המפלגה לבחירות לאספה המחוקקת של גוג'ראט בדצמבר 2002.

כראש השרים, רעיונותיו של מודי ביחס לממשל סבבו סביב הפרטה וממשלה קטנה, מה שעמד בסתירה עם מה שאדיטי פאדניס תיארה כ"עמדת האנטי הפרטה, אנטי גלובליזציה" של הראשטריה סוויאמסווק סאנג.[דרוש מקור]

### כהונה ראשונה (2001–2002)

#### המוהומות בגוג'ראט 2002

 ערך מורחב – **המהומות בגוג'ראט (2002)**  

ב-27 בפברואר 2002, רכבת ועליה כמה מאות נוסעים, בכלל זה מספר גדול של צליינים הינדואים, עלתה באש ליד גודהארה, במחוז פאנצ'מאהאל שבגוג'ראט. כתוצאה מהשרפה מצאו את מותם 59 בני אדם. בעקבות שמועות לפיהן האש הוצתה על ידי מוסלמים, התפשטו ברחבי גוג'ראט מעשי אלימות שהופנו כנגד מוסלמים. מודי טען כי השריפה היא אירוע טרור והאשים את התקשורת על שביקרו את התנהלות הממשלה בזמן המהומות עיתונים מקומיים וחברי ממשלת המדינה השתמשו בהצהרה כדי להסית לאלימות נגד הקהילה המוסלמית בטענה, שלא הוכחה, כי המתקפה על הרכבת בוצעה על ידי ה-ISI, סוכנות הביון של פקיסטן באמצעות מוסלמים מקומיים. סיפורים שקריים הודפסו גם על ידי עיתונים מקומיים שטענו שמוסלמים חטפו ואנסו נשים הינדואיות.  

במהלך המהומות נהרגו בין כאלף איש, רובם מוסלמים, ונפצעו כ-15,000 איש. אלפי בתים וחנויות של מוסלמים נהרסו או נשרפו. ממשלו של מודי הכריז על עוצר בערים גדולות, הוציא צווים המאפשרים לבצע ירי לעבר מתפרעים, וקרא לצבא על מנת למנוע מהאלימות להסלים. עם זאת, ארגוני זכויות אדם, מפלגות אופוזיציה, וחלקים מאמצעי התקשורת, האשימו את ממשלת גוג'ראט בנקיטת פעולה לא מספקת כנגד האלימות, ואפילו בכך שהאלימות זכתה העלמת עיין ואף שיתוף פעולה, במקרים מסוימים.

מודי נתפס כמי שליבה את המהומות בגוג'ראט, וכתוצאה מכך במשך כ-10 שנים נאסרה עליו הכניסה לבריטניה, ארצות הברית ומדינות מערב אירופה. בשנת 2005 סורבה בקשתו של מודי לקבלת ויזה לארצות הברית בנימוק שהוא היה אחראי להפרה חמורה של חופש דת. בכירים אמריקאים יצרו איתו קשר רק בפברואר 2012, לאחר שהפך למועמד לראש ממשלת הודו. בריטניה סיימה חרם דיפלומטי על מודי באוקטובר 2012.

באפריל 2009, מינה בית המשפט העליון של הודו צוות חקירה מיוחד על מנת לחקור את תפקידו של מודי ושל ממשל גוג'ראט בתקריות האלימות הבין-קהילתיות. בדצמבר 2010 דיווח צוות החקירה המיוחד לבית המשפט, כי חברי הצוות לא מצאו כל ראיות מפלילות לפיהן מודי אפשר אלימות בין-קהילתית במדינה. על החלטתו של מודי להעביר את גופותיהם של ה-Kar Sevak‏ (Kar Sevak הוא מי שמציע שירותים בחינם, כלומר מתנדב, מסיבה דתית) אשר נשרפו למוות בגודהארה, לאחמדאבאד, נמתחה ביקורת כהחלטה שליבתה את האלימות.

אף על פי שבאפריל 2012, פטר צוות החקירה המיוחד את מודי מכל מעורבות בטבח אגודת גולבארג, אחת מהפרעות הרבות שהתרחשו ב-2002, ראג'ו רמצ'נדרן, אשר מונה על ידי בית המשפט העליון כידיד בית המשפט, טען ב-7 במאי 2012, כי מודי יכול לעמוד לדין בגין קידום האיבה בין קבוצות שונות במהלך המהומות. טענתו העיקרית הייתה, כי הראיה צריכה להיבחן על ידי בית המשפט, משום שצוות החקירה המיוחד נדרש לחקור, אך לא לשפוט.[דרוש מקור]

דו"ח ידיד בית המשפט ספג ביקורת מצוות החקירה המיוחד, על שהסתמך בעיקר על עדותו של סנג'יב בהאט, אשר לדברי צוות החקירה המיוחד, פיברק את המסמכים עליהם הסתמך הדו"ח. ביולי 2012 טען זאקיה ג'אפרי, אחד הקורבנות, כי צוות החקירה המיוחד מסתיר ראיות.[דרוש מקור]

#### בחירות 2002

בעקבות האלימות הנרחבת, עלו קריאות להתפטרותו של מודי מתפקידו כראש השרים, ומפלגות האופוזיציה "תקעו" את האספה המחוקקת סביב נושא זה. הדראווידה מונטרה קזגאם והטלוגו דזאם, חברות הברית הדמוקרטית הלאומית ובעלות בריתה של מפלגת העם ההודית ברמה הארצית, ביקשו את התפטרותו של מודי, כפי שעשתה גם ג'יאראם ג'יילאליתה, ראש השרים של מדינת טאמיל נאדו שבדרום הודו ומנהיגת מפלגת אנה דראווידה מונטרה קזגאם הכלל הודית. כתוצאה מכך, הגיש מודי את התפטרותו באספה של המפלגה בגואה אך המפלגה דחתה את התפטרותו.

### כהונה שנייה

על אף שימוש ברטוריקה אנטי מוסלמית במהלך מסע הבחירות, הדגש של מודי השתנה בקדנציה השנייה שלו מהינדוטבה, לפיתוח הכלכלי של גוג'ראט. ההחלטות שקיבל מודי, קיצצו מהשפעתם של ארגוני סנג פריוואר דוגמת בהרטיה קיסאן סנג (הארגון היציג של החקלאים ההודים, המזוהה עם ראשטריה סווג'מסווק סאנג) ושיווה הינדו פרישד (ארגון הינדואי ימני המבוסס על האידאולוגיה של הינדוטבה ואשר מטרתו העיקרית "לארגן ולגבש את החברה ההינדואית ולהגן על הדהרמה ההינדואית"), אשר הכו שורש בגוג'ראט, לאחר שקיעתה של תעשיית הטקסטיל באחמדאבאד.

מודי הוציא מהקבינט את גורדן זדפיה, בעל ברית של עמיתו לשעבר של מודי בסנג פריוואר. כאשר החלו הבהרטיה קיסאן סנג להסית חקלאים, הורה מודי על פינויים מבתים שסופקו להם על ידי ממשלת המדינה. החלטתו של מודי להרוס 200 מקדשים בלתי חוקיים בגנדינגר (בירת מדינת גוג'ראט), העמיקה את הקרע עם וישווה הינדו פרישד. ארגוני סנג פריוואר שונים הוצאו ממעגל ההתייעצויות, ואף לא יוּדעו, על החלטותיו המינהליות של מודי טרם קבלתן.

השינויים שהנהיג מודי בתקופה של 2002–2007, הפכו את גוג'ראט ליעד אטרקטיבי להשקעות. אדיטי פאדניס, מחבר Political Profiles of Cabals & Kings ובעל טור בעיתון Business Standard (עיתון הודי יומי באנגלית), כותב כי "יש ראיות אנקדוטליות מספיקות המצביעות על כך שהשחיתות ירדה באופן משמעותי במדינה... אם אכן הייתה שחיתות כלשהי, מודי היה צריך לדעת על זה".

מודי הניע את תחילת פעילותם של פארקים פיננסיים וטכנולוגיים במדינה. במהלך פסגת Vibrant Gujarat (פסגת משקיעים דו-שנתית הנערכת על ידי ממשלת גוג'ראט; האירוע מיועד להפגיש אנשי עסקים, משקיעים, תאגידים, מובילי דעה, מעצבי דעת קהל וקובעי מדיניות) שהתקיימה בגוג'ראט ב-2007, נחתמו עסקות נדל"ן בשווי 6.6 מיליארד רופי הודי.

על אף התמקדותו בסוגיות כלכליות במהלך כהונתו השנייה, הוסיף מודי לספוג ביקורת בגין יחסיו עם מוסלמים. ראש ממשלת הודו אטאל ביהארי ואג'פאי הרחיק את עצמו ממודי, והושיט את ידו למוסלמים בצפון הודו לפני הבחירות ללוק סבהה ב-2004. לאחר הבחירות טען ואג'פאי כי האלימות בגוג'ראט הייתה אחת הסיבות לתבוסה שנחלה מפלגת העם ההודית, ואמר כי אי הרחקתו של מודי באופן מיידי לאחר המהומות הייתה טעות.

#### טרור ובחירות ב-2007–2008

בנתיב לבחירות של 2007–2008, הגבירה מפלגת העם ההודית את הרטוריקה שלה ביחס לטרור. ב-18 ביולי 2006 מתח מודי ביקורת על ראש ממשלת הודו, מאנמוהאן סינג, על מה שכינה "חוסר רצונו להחיות את החקיקה נגד טרור, דוגמת Prevention of Terrorism Act, 2002 (חוק נגד טרור שנחקק על ידי הפרלמנט של הודו ב-2002, בשל מספר מקרי טרור שהתרחשו במדינה ובפרט התקפה על הפרלמנט). מודי ביקש מהממשלה המרכזית לאפשר למדינות הודו להפעיל חוקים קשוחים יותר, בעקבות הפיגועים שבוצעו במומבאי ב-2006 על ידי לשקאר-א-טייבה. בתקופה זאת דרש מודי לעיתים קרובות את הוצאתו להורג של אפזל גורו, אזרח הודי שהורשע בשיתוף פעולה עם לשקאר-א-טייבה וג'יש-י מוחמד, אשר ביצעו את מתקפת הטרור על הפרלמנט ההודי ב-2001, ואשר הוצא להורג, בסופו של דבר, ב-9 בפברואר 2013. כפועל יוצא של מתקפת הטרור במומבאי (2008), קיים מודי ישיבה על מנת לדון באבטחתם של קווי החוף הארוכים (כ-1,600 קילומטרים) של גוג'ראט, אשר תוצאתה הייתה אישור שהעניקה הממשלה המרכזית של הודו להכנסתן לשירות של 30 סירות מעקב מהירות.

ביולי 2007 השלים מודי 2,063 ימים ברציפות כראש השרים של גוג'ראט, מה שהפך אותו לאדם שהחזיק במשרה הזאת בפרק הזמן הארוך ביותר אי פעם. בבחירות שנערכו לאספה המחוקקת ב-2007, זכתה מפלגת העם ההודית ב-122 מ-182 המושבים, ומודי המשיך למלא את כהונתו כראש השרים.

### כהונה שלישית (2007–2012)

#### פרויקטי פיתוח

מודי הושבע בשלישית כראש השרים של גוג'ראש בדצמבר 2007. רציפות ממשלות מפלגת העם ההודית תחת פאטל ומודי נתמכה על ידי ארגונים לא ממשלתיים ועל ידי קהילות ביצירת פרויקטים תשתיתיים לשימור מי תהום. גוג'ראט היא מדינה צחיחה למחצה, ולדברי טושאר שאה "מעולם לא נודעה בזכות הדינמיות החקלאית שלה". עד דצמבר 2008, מתוך 500,000 מבנים שנבנו, 113,738 היו Check dams [‏סכר קטן, שיכול להיות זמני או קבוע, אשר נבנה על פני ערוץ קטן, אדמה טובענית, תעלת ניקוז או Bioswales (מרכיבי נוף שנועדו להסיר סחף וזיהום ממי נגר עיליים)]. בעוד שרוב ה-Check dams נותרו ריקים בעונה שלפני המונסון, הם סייעו למלא מחדש את האקוויפרים שנמצאו מתחתיהם. 60 מתוך 112 ה-tehsils‏ (tehsil היא חלוקה מנהלית בחלק ממדינות דרום אסיה) אשר נמצא כי ניצלו יתר על המידה את ה-Water table‏ (Water table הם פני השטח בהם העומד ההידראולי של המים שווה ללחץ האטמוספירי) ב-2004, השיגו מחדש את מפלס מי התהום הרגיל שלהן עד 2010, כלומר, גוג'ראט הצליחה להגדיל את רמות מי התהום שלה, בזמן שאלו צנחו בכל שאר מדינות הודו. כתוצאה מכך, הייצור של כותנה מהונדסת גנטית מסוג Bt cotton, אשר כעת ניתן היה להשקות אותה באמצעות tube wells (‏ (tube well היא צורה של באר מים שבה צינור נירוסטה רחב באורך של 100 עד 200 מילימטר, נקדח לתוך אקוויפר תת-קרקעי), גדל לכדי הפיכתו לגדול ביותר בהודו. הפריחה בייצור כותנה והניצול של קרקע צחיחה למחצה, הביאו לגידול בשיעור הייצור החקלאי של גוג'ראט ל-9.6% בשנים 2001–2007.

על אף העובדה שאמצעי השקיה ציבוריים באזורי המרכז והדרום, לא הצליחו בהשגת מטרותיהם במידה דומה, נרשם בגוג'ראט, בעשור 2001–2010, שיעור צמיחה שנתי מורכב (Compound annual growth rate) של 10.97%, הגבוה ביותר בכל מדינות הודו.

הישג נוסף של ממשלת מודי, נרשם בהצלחתה להבטיח אספקת חשמל לכל הכפרים, על אף שדיפנקר גופטה (סוציולוג הודי) הצביע על כך שכל הכפרים בגוג'ראט, פרט לכ-170 מהם, חוברו לחשמל תחת הממשלים הקודמים. מודי גם הביא לשינויים גדולים במערכת הפצת החשמל במדינה, שינויים שנשאו בחובם השפעות עמוקות על חקלאים. המדינה גם הרחיבה בצורה משמעותית את תוכנית Jyotigram Yojana, בה חווטה מחדש אספקת החשמל לחקלאים, על מנת להפריד אותה מאספקת החשמל לכפרים אחרים. החשמל שסופק באותה העת היה נתון בקיצוב, על מנת שיתאים לביקוש המתוכנן להשקיה, עם תוצאה צפויה של צמצום העלויות. מחאות האיכרים הראשוניות שככו, כאשר נמצא שהחקלאים שהשתתפו בתוכנית, נוכחו לגלות שהאספקה הפכה לסדירה יותר. מחקר הערכה טען כי תאגידים וחקלאים גדולים נהנו מהמדיניות, בעוד שהעובדים והחקלאים הקטנים הושפעו מהתוכנית לרעה.

#### הוויכוח על הפיתוח בגוג'ראט תחת מודי

ממשלתו של מודי פעלה על מנת למתג את גוג'ראט כמדינה של פיתוח דינמי, שגשוג וצמיחה כלכלית, תחת הסיסמה "Vibrant Gujarat" ("גוג'ראט התוססת"). עם זאת, מבקרים הצביעו על מצבה העלוב יחסית של גוג'ראט בתחומי הפיתוח האנושי, צמצום העוני, תזונה וחינוך. גוג'ראט ממוקמת במקום ה-13 בהודו מבחינת עוני ובמקום ה-21 בחינוך, 44.7% מהילדים מתחת לגיל חמש נמצאו בתת-משקל ו-23% סובלים מתת-תזונה, מה שממקם את המדינה בקטגוריית alarming במדד הרעב של הודו. לעומת זאת, גורמים רשמיים במדינת גוג'ראט טענו, כי המדינה הציגה ביצועים טובים יותר מאלו שהציגה הודו בכללותה, בשיעורי השיפור של אינדיקטורים אנושיים מרובים, כגון חינוך לנשים, בין 2001 ל-2011. יתר על כן, גורמים אלו טוענים כי שיעורי הנשירה בבתי הספר צנחו מ-20% בשנת 2001, לכדי 2% בלבד ב-2011.

ביולי 2013 מתח חתן פרס נובל לכלכלה, אמרטיה סן, ביקורת על ממשלתו של מודי, ואמר כי "תחת ממשלו של מודי לגוג'ראט יש רקורד די גרוע בתחומי החינוך והבריאות". עם זאת, הכלכלנים ארווינד פאנאגארייה וג'אגדיש בהאגוואטי קבעו שהמדדים החברתיים של גוג'ראט השתפרו מנקודת התחלה נמוכה הרבה יותר ממדינות הודו האחרות. הם ציינו את ביצועי גוג'ראט בהעלאת שיעורי האוריינות, שהיו עדיפים על אלו שהפגינו מדינות אחרות בהודו ואת השיפור ה"מהיר" במדדי הבריאות בגוג'ראט כראיה לכך ש"ההתקדמות שלה לא הייתה גרועה בשום אופן".

#### אזהרת ועדת הבחירות

ב-2007 הוזהר מודי על ידי ועדת הבחירות של הודו, ביחס לנאומו במנגרול (עיר גדולה בגוג'ראט), בו הצדיק את הוצאתו להורג ללא משפט של סוהארבודין שייח, עבריין אשר נהרג ב-26 בנובמבר 2005 על ידי משטרת גוג'ראט. הוועדה ראתה בנאום כ"מְעודד פעילות שעלולה להחמיר את ההבדלים בין הקהילות השונות". מודי נשא את נאומו בתגובה לנאומה של סוניה גנדי אשר כינתה אותו "סוחר מוות", בהתייחסה להריגתו של סוהארבודין. עמית שאה, פוליטיקאי הודי המקורב למודי, הואשם במעורבות בהרג אך זוכה על ידי בית המשפט.

#### צומות ושליחות של רצון טוב

בשלהי 2011 ובראשית 2012, נטל על עצמו מודי סדרה של צומות, כחלק משליחות של רצון טוב, אשר נועדה להושיט יד לקהילה המוסלמית בגוג'ראט. מודי הכריז כי הוא מאמין שהצומות "יחזקו עוד יותר את סביבת ההרמוניה, אחדות ושלום של גוג'ראט". מודי החל להוציא לפועל את המשימה שנטל על עצמו ב-17 בספטמבר 2011, עם צום בן שלושה ימים, באחמדאבאד. לאחר מכן קיים מודי 36 צומות ב-26 מחוזות ושמונה ערים. עם זאת, צומות אלו לא התקבלו היטב על ידי כל המוסלמים; לדוגמה, מקרה אחד בו סירב מודי לחבוש כיפה אשר הוצעה לו על ידי איש דת מוסלמי בשם סייד אימאן שאהי סייד, נחשבה לעלבון על ידי איש הדת.

על אף שהיו שמתחו ביקורת על הצומות של מודי כקמפיין של יחסי ציבור, מודי עצמו הכחיש שהשליחות שלו הייתה חיזור אחר "כל קהילה או דת מסוימת".

ב-2011 החמיא בית המשפט העליון לממשלת גוג'ראט, על מדיניות רכישת הקרקעות שלה, על כך ש"לא נרשמו תלונות על רכישה כפויה כלשהי", בעוד שבעיות של חקלאים ועניים אשר נעקרו, זורמות מכל המדינות האחרות.

מודי היה ראש השרים שכיהן בתפקיד את פרק הזמן הממושך ביותר בהיסטוריה של גוג'ראט.

ב-2014 נאם בעצרת הכללית של האו"ם למען אימוץ יום היוגה הבינלאומי.

> 
> יוגה היא מתנה יקרה הלקוחה מהמסורת העתיקה של הודו. המסורת היא בת חמשת אלפים שנה. היא מגלמת אחדות של גוף ונפש; מחשבה ופעולה;ריסון וסיפוק; הרמוניה בין האדם לטבע; גישה הוליסטית לבריאות והוויה טובה. היא לא רק תרגול אלא גילוי האחדות עם עצמך, עם העולם ועם הטבע. על ידי שינוי אורח חיינו ויצירת מודעות ותודעה, היא יכולה לעזור לנו להתמודד עם שינויי אקלים. הבה ונעבוד למען אימוץ יום היוגה הבינלאומי
> 
> 
> 
> — נרנדרה מודי, אסיפת האו"ם, 27 בספטמבר 2014
> 

מודי ערך צומות דומים לקראת חניכת ראם מנדיר, המקדש לראמה באיודיה.

ראשות הממשלה
------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
בספטמבר 2013 בחרה הוועדה הפרלמנטרית של מפלגת העם ההודית במודי כמועמד לראשות הממשלה מטעם מפלגת מפלגת העם ההודית. המפלגה ניצחה בבחירות שנערכו בשנת 2014, ומודי נבחר לתפקיד ראש הממשלה. ב-2019 מודי נבחר בשנית.

בספטמבר 2023 פורסם כי ממשלתו מתכננת להחליף את שם המדינה באנגלית מ-India לתעתיק השם ההינדי בהרט. יש סבורים ששינוי השם מהווה שחרור מהכבלים הקולוניאליסטיים של המדינה.

### נושאי פנים

מודי נחשב ללאומן הינדואי. תחת כהונתו מדינות שונות בהודו העבירו חוקים האוסרים על שחיטת פרות, הנחשבות קדושות בהינדואיזם. ב-2019 מפלגתו של מודי יזמה את ביטול האוטונומיה של קשמיר ופיצולה לשתי טריטוריות איחוד: ג'אמו וקשמיר ולדאק. ב-2017 פרצו מספר קרבות ירי בין חיילים מהודו ופקיסטן לאורך הגבול בקשמיר.

בנובמבר 2019 פסק בית המשפט העליון של הודו בנושא סכסוך איודיה שהשטח שעליו שכן מסגד באבור מהמאה ה-16 יימסר להינדואים, שטענו שהמסגד נבנה באתר בו שכן מקדש לאל ראמה. המסגד נהרס בדצמבר 1991 לאחר עצרת בהובלת מפלגת העם ההודית שנערכה מול המסגד, כאשר משתתפי העצרת פשטו על המתחם. בינואר 2024 נחנך המקדש שהוקם באתר בטקס בהשתתפות מודי.

בסוף אוקטובר 2021 הורה בית המשפט העליון של הודו, לפי סמכות חוקתית, על הקמת ועדת חקירה עצמאית בפיקוח שופט עליון בדימוס. היא אמורה לבדוק חשדות לכך שממשלתו ריגלה נגד אזרחים עם חברה פרטית.

בעקבות סרט ב-BBC אשר עסק בתפקודו של מודי במהומות גוג'ראט, בכירים בממשלה השתמשו בסמכויות חירום והורו לצנזר קטעים מהסרט ברשתות החברתית.

### כלכלה

ב-23 בינואר 2018, מודי הצהיר בוועידה הכלכלית בדאבוס כי "הגלובליזציה מאבדת מהאטרקטיביות".

בניגוד לקודמיו, מודי תומך בשוק חופשי ומגדיר את עצמו קפיטליסט ויזם רפורמות מקיפות בכלכלה ההודית.

בשנת 2020 ניסה מודי לקדם רפורמות בחקלאות בהודו, ונתקל בהתנגדות עזה שגרמה למחאת החקלאים. לבסוף, מודי החליט לבטלן.

### יחסו לישראל

נרנדרה מודי בביקורו בישראל, יולי 2017
מודי נחשב לפרו-ישראלי. ב-4 ביולי 2017 בא מודי לביקור רשמי ראשון של ראש ממשלה הודי בישראל, מודי ערך מספר סיורים עם בנימין נתניהו, במשך הביקור בן השלושה ימים. בשנת 2021, הזמין את ראש הממשלה נפתלי בנט לביקור בארצו. ב-7 לאוקטובר 2023 היה מודי מראשי הממשלה הראשונים לגנות את מתקפת הפתע על ישראל וטבח החמאס. במהלך מלחמת חרבות ברזל שוחח גם עם נשיא הרשות הפלסטינית אבו מאזן והביע תמיכה בפתרון שתי המדינות.

קישורים חיצוניים
----------------

ויקישיתוף מדיה וקבצים בנושא **נרנדרה מודי** בוויקישיתוף
* אתר האינטרנט הרשמי של נרנדרה מודי
* נרנדרה מודי, ברשת החברתית פייסבוק

* נרנדרה מודי, ברשת החברתית אקס (טוויטר)

* נרנדרה מודי, ביישום טלגרם

* נרנדרה מודי, ברשת החברתית אינסטגרם

* נרנדרה מודי, ברשת החברתית LinkedIn

* נרנדרה מודי, סרטונים בערוץ היוטיוב

* נרנדרה מודי, ברשת החברתית Goodreads

* נרנדרה מודי, באתר פליקר
* נרנדרה מודי, באתר אנציקלופדיה בריטניקה (באנגלית)
* , איתמר באומר, בחירות 2012 בגוג'ראט – מבחן לבחירות הכלליות ב-2014, באתר My-Asia, ‏15 בדצמבר 2012
* מיכאל תנחום, לאומן, ביצועיסט וידיד ישראל. ר"מ הודו הבא?, באתר ynet, 21 בנובמבר 2013
* אתר למנויים בלבד גרדינר האריס, הניו יורק טיימס, הכוכב הלאומן ההינדי מעורר חשש בקרב המוסלמים בהודו, באתר הארץ, 5 במרץ 2014
* אתר למנויים בלבד אלן ברי, הניו יורק טיימס, אחרי עליות המחירים והמיאוס משושלת גנדי, ההודים עשויים לבחור בלאומן הימני, באתר הארץ, 10 באפריל 2014
* אלון לוין ויובל בוסתן, ההזדמנות של הודו: מדוע הבחירות הקרבות עשויות להוות שינוי היסטורי וכיצד הוא ישפיע על ישראל?, באתר "פורבס ישראל", 23 באפריל 2014
* AP, מודי הסחבק: ילד התה שהפך לר״מ הודו, באתר ynet, 18 במאי 2014
* אתר למנויים בלבד סהר שלו, נרנדרה מודי, ראש ממשלת הודו, אייקון אופנה, באתר הארץ, 25 ביוני 2014
* אתר למנויים בלבד ענת ברנשטיין רייך, הודו | קפטן נמו לוקח פיקוד, באתר TheMarker‏, 25 בנובמבר 2014
* אתר למנויים בלבד אלן בארי, הניו יורק טיימס, אחרי שנה של ציפיות אדירות, נרנדרה מודי מתאים את תוכניותיו להודו, באתר הארץ, 27 במאי 2015
* מודי בא לישראל. כל מה שצריך לדעת על האיש החזק בהודו, באתר ynet, 3 ביולי 2017
* מוכר התה שהפך למנהיג: מודי עשה זאת שוב, באתר ynet
* אתר למנויים בלבד בשם חזון "המדינה ההינדית" של מודי, ספרי הלימוד בהיסטוריה שוכתבו, באתר הארץ, 2023
* אתר למנויים בלבד בדרך להחלשת מתנגדיו, מודי מסמן את המטרה הבאה: כלי התקשורת העצמאיים, באתר הארץ, 2021
* מודי אומר שהאמון ההדדי עם ארה"ב 'חסר תקדים' ורוצה שלניו דלהי יהיה תפקיד יותר מרכזי בהובלת העולם, באתר גלובס

הערות שוליים
------------

1. ↑  Narendra Modi: The 100 Most Influential People of 2020, Time
2. ↑  Narendra Modi's 73rd Birthday: A Look Back At His Life and Career, NDTV, ‏16 בספטמבר 2023
3. ↑  Uday Mahurkar, Revealed: Why Narendra Modi walked out of his marriage with Jashodaben, India Today, ‏10 באפריל 2014
4. ↑  Narendra Modi admits he has a wife - but says he knows little about her, The Independent, ‏10 באפריל 2014
5. ↑  Modi: Was jailed for staging Satyagraha for Bangladesh's Bangladeshs independence, The Business Standerd
6. ↑    
שגיאות פרמטריות בתבנית:קישור כללי   
פרמטרים [ ,TRHL ] לא מופיעים בהגדרת התבנית How Narendra Modi Transformed From an RSS Pracharak to a Politician, TheWire.in
7. ↑  How Emergency turned PM Narendra Modi undercover activist, The Economic Times
8. ↑  Narandara Modi, **Sangharshma Gujarat**
9. ↑  DP Bhattacharya, Eager to dispel autocrat tag, Modi raises 1975 Emergency in latest blog, India Today, ‏25 ביוני 2013
10. ↑  Narendra Modi degree row: DU college says it has no data of students passing out in 1978, India Today, ‏14 במרץ 2017
11. ↑  Poulami Kundu, Raises doubts in peoples’ mind...: Kejriwal after HC ruling on PM Modi’s MA degree, India Today, ‏1 באפריל 2023
12. ↑  Express News Service, Degree row- PM Modi MA with first class: Gujarat University, The Indian Express, ‏1 במאי 2016
13. ↑  Rahul Shrivastava, RSS brings men from same generation to run the Sangh and politics, India Today, ‏24 במרץ 2023
14. ↑  BJP: Ahmedabad city is BJP's No. 1 hunting ground, Times of India, ‏14 בדצמבר 2017
15. ↑  Rakesh Chandra, The rise and rise of Narendra Modi, India Today, ‏12 בספטמבר 2013
16. 1 2  Andy Marino, When Narendra Modi nearly quit as Gujarat Chief Minister, India Today, ‏7 באפריל 2014
17. ↑  A new oarsman, frontline.thehindu, ‏13 באוקטובר 2001
18. ↑  "MORE THAN 200 DIE IN 3 DAYS OF RIOTS IN WESTERN INDIA (Published 2002)" (באנגלית). 2002-03-02. נבדק ב-2023-08-19.
19. ↑  "Is SIT hiding proof in Gujarat riots case?". *The Times of India*. 2013-07-18. ISSN 0971-8257. נבדק ב-2023-08-19.
20. ↑  "My govt is being defamed, says Modi". *The Tribune*. 10 במרץ 2002. ארכיון מ-5 בדצמבר 2021. נבדק ב-28 ביוני 2014. `{{cite news}}`:  (עזרה)
21. ↑  News Desk, Twenty years on: Revisiting the 2002 Gujarat pogrom, The Siasat Daily, ‏2022-03-01 (באנגלית אמריקאית)
22. ↑  Ellis-Petersen, Hannah; correspondent, Hannah Ellis-Petersen South Asia (2023-02-14). "What is the BBC Modi documentary and why is it so controversial?". *The Guardian* (באנגלית בריטית). ISSN 0261-3077. נבדק ב-2023-08-12.
23. ↑  UK government ends boycott of Narendra Modi, באתר the Guardian, ‏22 באוקטובר 2012 (באנגלית)
24. ↑  "Timeline of the Riots in Modi's Gujarat". *The New York Times* (באנגלית אמריקאית). 2014-04-06. ISSN 0362-4331. נבדק ב-2023-08-20.
25. ↑  ברק רביד וסוכנויות הידיעות, פיגוע בהודו: 147 הרוגים בפיצוצי רכבות, באתר nrg‏, 11 ביולי 2006
26. ↑  Narendra Modi wins Maninagar by 70,000 votes
27. ↑  Press Trust of India, Narendra Modi sworn in as Gujarat Chief Minister for third time, India Today, ‏25 בדצמבר 2007
28. ↑  Did Narendra Modi make Gujarat Vibrant?
29. ↑  Narendra Modi calls for International Yoga Day, The Times of India
30. ↑  PM Modi asks world leaders to adopt International Yoga Day, Times of India
31. ↑  Modi calls for Yoga Day in US General Assembly
32. ↑  Himanshu Mishra, PM sleeping on floor, coconut water-only diet in ritual for Ram temple: Sources, India Today, ‏18 בינואר 2024
33. ↑  Ruchi Dua, Narendra Modi is BJP's PM candidate for 2014, Advani disappointed, India Today, ‏12 בספטמבר 2013
34. ↑  אתר למנויים בלבד גרדיאן, מודי רוצה להתנער מהעבר הקולוניאלי של הודו, והציג שם "חדש" למדינה, באתר הארץ, 9 בספטמבר 2023
35. ↑  רוחות מלחמה בקשמיר: פקיסטן הפילה מטוסים הודיים ולקחה בשבי טייס, באתר ynet, 27 בפברואר 2019
36. ↑  הודו עצרה מוסלמים כי עודדו את פקיסטן בקריקט, באתר ynet, 28 באוקטובר 2021
37. ↑  אתר למנויים בלבד ניו יורק טיימס, על חורבות מסגד, מודי חנך את "הוותיקן ההינדי", באתר הארץ, 22 בינואר 2024
38. ↑  אתר למנויים בלבד  נדב איל, "אם המפכ"ל ידע, זה חמור מאוד", באתר "ידיעות אחרונות", 3 בפברואר 2022
39. ↑  הוושינגטון פוסט, ‏צנזור, מעצרים והפסקות חשמל: ממשלת הודו נאבקת בסרט תיעודי, בעיתון מקור ראשון, 30 בינואר 2023
40. ↑  רויטרס, ‏ראש ממשלת הודו: הגלובליזציה מאבדת מהאטרקטיביות, באתר גלובס, 23 בינואר 2018
41. ↑  אתר למנויים בלבד בלוגים, רפורמת החקלאות הגדולה בתולדות הודו נתקלת בהתנגדות | דעה, באתר TheMarker‏, 9 בדצמבר 2020
42. ↑  חדשות חוץ, ניצחון לחקלאים בהודו? הממשלה מבטיחה לבטל הרפורמה בענף, באתר כלכליסט, 19 בנובמבר 2021
43. ↑  ראש ממשלת הודו הזמין את בנט לביקור ראשון בארצו, באתר ynet, 20 באוקטובר 2021
44. ↑  אחרי עשורים של תמיכה בפלשתינים: הודו התייצבה לצד ישראל מול חמאס, באתר ישראל היום, ‏2023 בדצמבר 20
45. ↑  Modi's Comments on Israel-Gaza War Signal Shift, Foreign Policy, ‏12 באוקטובר 2023

| ראשי ממשלת הודו |
| --- |
| 

|  |
| --- |
| ג'ווהרלל נהרו • לאל בהדור שסטרי • אינדירה גנדי • מורארג'י דסאי • צ'אראן סינג • אינדירה גנדי • רג'יב גנדי • ו. פ. סינג • צ'אנדרה שקאר • פ. ו. נרסימהה ראו • אטאל ביהארי ואג'פאיי • ה. ד. דווה גאודה • אינדר קומאר גוג'ראל • אטאל ביהארי ואג'פאיי • מאנמוהאן סינג • נרנדרה מודי |

 |

| מפלגת העם ההודית |
| --- |
| יושבי ראש | אטאל ביהארי ואג'פאיי • לאל קרישנה אדוואני • מורלי מנוהר ג'ושי • לאל קרישנה אדוואני • קושהבו טהקר (אנ') • בנגרו לקסמן (אנ') • ג'אנה קרישנאמורטי (אנ') • וניקאיאח נאידו • לאל קרישנה אדוואני • ראג'נאת' סינג • ניטין גדקארי (אנ') • ראג'נאת' סינג • עמית שאה • ג'י. פי. נדה |  |
| מנהיגים | 

|  |  |
| --- | --- |
| ראשי ממשלת הודו | אטאל ביהארי ואג'פאיי • נרנדרה מודי |
| נשיאי הודו | ראם נאת' קובינד • דרופדי מורמו |
| סגני נשיאי הודו | בהיירון סינג שקהוואט • וניקאיאח נאידו • ג'גדיפ דהנקר |

 |
| גופים קשורים | ראשטריה סוויאמסווק סאנג • בהרטיה ג'אנה סנג • הברית הדמוקרטית הלאומית |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007573253405171
* BIBSYS: 1523345889619
* BnF: cb17856964q (data)
* CANTIC: a20254040
* CiNii: DA17504268
* GND: 138922926
* ISNI: 0000 0000 7887 7372
* KulturNav: 3ec0e0f4-81fe-487b-812f-9a70c37b40dc
* LCCN: no2002016337
* LNB: 000105994
* MusicBrainz: c70fe252-9f6a-4082-b447-22c66e52b571
* NARA: 179022424
* NCL: 004550789
* NDL: 001268203
* NKC: jo20191049682
* NLA: 61392339
* NLP: a0000002849014
* NSK: 000740489
* NTA: 393581837
* RSL: 000149304
* SUDOC: 144692430
* Trove: 1822284
* VIAF: 95532763
* WorldCat: lccn-no2002016337

 |